

VLADA REPUBLIKE HRVATSKE

Zagreb, 3. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo turizma i sporta |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o davanju suglasnosti za sufinanciranje organizacije Europskog prvenstva u reliju – „European Rally Championship“ (ERC) za 2025. godinu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj \_\_\_\_\_\_\_\_\_\_ 2024. donijela

**Z A K L J U Č A K**

1. Vlada Republike Hrvatske daje suglasnost za sufinanciranje troškova organizacije Europskog prvenstva u reliju – „European Rally Championship“ (ERC) za 2025. godinu u Republici Hrvatskoj, sukladno zamolbi Auto kluba CRO Dakar Team.
2. Financijska sredstva za sufinanciranje troškova organizacije Europskog prvenstva u reliju – „European Rally Championship“ (ERC) za 2025. godinu u iznosu od 400.000,00 eura, osigurat će se u okviru Državnog proračuna Republike Hrvatske za 2025. godinu i projekcijama za 2026. i 2027. godinu, na pozicijama Ministarstva turizma i sporta.

3. Zadužuje se Ministarstvo turizma i sporta za provedbu ovoga Zaključka.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Auto klub CRO Dakar Team dostavio je 26. srpnja 2024. Ministarstvu turizma i sporta zamolbu za suglasnost Vlade Republike Hrvatske za sufinanciranje troškova organizacije Europskog prvenstva u reliju – „European Rally Championship“ (ERC) za 2025. godinu u Republici Hrvatskoj. Navedeni zahtjev i pripadajući elaborat o sportskoj, društvenoj i ekonomskoj opravdanosti organizacije međunarodnog natjecanja „ERC CROATIA RALLY 2025“ sadrži zamolbu za sufinanciranje predmetnog natjecanja iz sredstava državnog proračuna u ukupnom iznosu do 400.000,00 eura.

European Rally Championship (ERC) natjecanje je u vlasništvu i pod upravom Međunarodne automobilističke federacije (FIA), a osmišljeno je 1953. godine pod nazivom Europsko prvenstvo u reliju, kako bi okupilo najbolje rally vozače iz cijele Europe s ciljem testiranja njihove vještine i izdržljivosti na različitim terenima. Tijekom godina, Prvenstvo se razvijalo i postajalo sve popularnije, privlačeći vrhunske vozače i timove iz cijelog svijeta. U 2004. godini preimenovano je u ERC European Rally Championship kako bi odražavalo njegovu međunarodnu privlačnost i doseg. Kroz svoju povijest, ERC je bio poligon za buduće prvake koji su se kasnije natjecali u najboljim rally natjecanjima poput Svjetskog prvenstva u rallyju (WRC). Hrvatska je dio kalendara natjecanja ERC-a prvi puta postala 2007. godine, a posljednji ERC Croatia Rally održan je u Poreču 2013. godine te je na njemu sudjelovalo 99 posada. Uz velik interes posada za sudjelovanjem, u Poreču je tada zabilježeno između 24 i 25 tisuća noćenja vezana uz ERC, a što ukazuje na izrazitu popularnost ERC-a i Croatia Rallyja kod publike.

Prema podacima organizatora o učincima WRC Croatia Rallyja u četiri izdanja ostvarena je iznimna medijska promocija, najmanje 184,7 milijuna eura generirane potrošnje te 28,9 milijuna eura dobitka za državni proračun u 2022. i 2023. godini. Zagreb su posjetile gotovo sve vrhunske svjetske rally zvijezde i njihovi brojni timovi, dok je interes publike bio izniman. Dodatna vrijednost WRC Croatia Rallyja je i činjenica kako se održava u proljetnom terminu, odnosno u predsezoni što je izuzetno značajno u ostvarenju strateškog cilja Vlade Republike Hrvatske, razvoju cjelogodišnjeg turizma te pozicioniranja Hrvatske kao destinacije koja podizanjem kvalitete svoje ponude privlači turiste tijekom cijele godine. U 2022. godini WRC Croatia Rally privukao je 310.000 , u 2023. godini 400.000, u 2024. godini 450.000 posjetitelja, a očekuje se da će u nadolazećim godinama imati i više od 500.000 posjetitelja.

Podaci i nalazi objavljeni u studijama iz 2022. i 2023. godine te preliminarni podaci studije za WRC Croatia Rally 2024., potvrđuju kako je riječ o manifestaciji čiji je životni ciklus i u četvrtoj godini njenog održavanja još uvijek u rastućoj fazi. Procjenjuje se kako ERC ima oko 40% slabije ekonomske učinke, no održavanje ERC Croatia Rallya 2025. neupitno je isplativo i višestruko korisno za Republiku Hrvatsku. Neprekinuti niz održavanja velikih natjecanja ključan je za zadržavanje Hrvatske na svjetskoj karti moto sporta, a shodno ponuđenom paketu ugovora FIA-e i WRC Promotora (ERC 2025., WRC 2026. i 2027.) očekuje se povratak WRC Croatia Rallyja u kalendar WRC-a za 2026. godinu. Ulaskom u kalendar ovog veoma popularnog sportskog natjecanja, Croatia Rally bi mogao nastaviti održavati visoku medijsku vidljivost Republike Hrvatske, a nastavno na prethodni ciklus 2021.-2024., kada je Croatia Rally u kalendaru WRC-a generirao više od 1.015.863.900,27 eura vrijednosti medijske promocije Republici Hrvatskoj.

Međunarodna automobilistička federacija (FIA) i „WRC Promoter GmbH“ dodijelili su A.K. CRODAKAR TEAM i A.K. D.T. MOTORSPORT izvrsne ocjene za organizaciju četiri WRC utrke (2021. - 2024.). Također, od FIA-e su dobili i najviše ocjene kao organizatori (tri zvjezdice) za aktivnosti u smanjenju štetnih utjecaja na okoliš, čime doprinose što većoj globalnoj održivosti natjecanja. Relevantna istraživanja ekonomskih analitičara pokazuju da se izravni ekonomski učinci organizacije WRC-a i ERC-a ostvaruju prvenstveno u djelatnostima prijevoza, ugostiteljstva i smještaja, ali i putem popratnih događaja. Osim generiranja potrošnje novinara i sudionika, paralelno se promovira atraktivnost krajolika, cestovna infrastruktura te lokalni eno-gastronomski specijaliteti.

Ovim Zaključkom Vlada Republike Hrvatske daje suglasnost za sufinanciranje troškova predmetnog prvenstva, u ukupnom iznosu od 400.000,00 eura, a sukladno zamolbi Auto kluba CRO Dakar Team. Financijska sredstva će se osigurati u okviru Državnog proračuna Republike Hrvatske za 2025. godinu i projekciji za 2026. i 2027. godinu na proračunskim pozicijama Ministarstva turizma i sporta.